ΓΡΑΠΤΗ ΕΡΩΤΗΣΗ E-2021/00

υποβολή: Gerhard Hager (NI) προς την Επιτροπή

(21 Ιουνίου 2000)

Θέμα: Πρόοδοι στον τομέα του Corpus Iuris

Με ευκαιρία την πρόταση οδηγίας του Συμβουλίου για την καταπολέμηση της απάτης και των παραχαράξεων σε σχέση με πληρωμές με άλλα μέσα πλην των μετρητών, κατέστη δυνατόν να διαπιστωθεί, ότι η Επιτροπή χρησιμοποιεί μια νέα τεχνική για την προσέγγιση των νομικών διατάξεων των κρατών μελών. Δεν καταβάλλονται πλέον προσπάθειες για μία ενιαία διατύπωση της αντικειμενικήςπόστασης των ανθρωπίνων πράξεων σε όλα τα κράτη μέλη, αλλά απλά για να καθορισθεί ένας στόχος ο οποίος περιγράφεται με ακρίβεια και ο οποίος θα πρέπει να επιτευχθεί σε όλα τα κράτη μέλη. Ο σκοπός ενός ευρωπαϊκού καταλόγου αξιόποινων πράξεων παύει ως εκ τούτου να αποτελεί έναν συγκεκριμένο στόχο.

Στο πλαίσιο αυτό η Επιτροπή θα μπορούσε να απαντήσει στις κάτωθι ερωτήσεις:

1. Σε ποιο βαθμό έχουν προχωρήσει οι εργασίες που έχουν πραγματοποιηθεί στο πλαίσιο του Corpus iuris;

2. Ποιες είναι οι δαπάνες που έχουν προκύψει από τις εν λόγω εργασίες;

3. Θεωρεί η Επιτροπή ότι είναι ακόμη λογικό να συνεχισθούν οι εν λόγω εργασίες αν λάβουμεπόψη την προαναφερθείσα αλλαγή μέσω της νέας τεχνικής ρυθμίσεων;

Απάντηση της κας Schreyer εξ ονόματος της Επιτροπής

(8 Σεπτεμβρίου 2000)

Η Επιτροπή θα ήθελε καταρχάς να επισημάνει ότι η πρόταση για ένα σχέδιο πρότασης απόφασης πλαισίου του Συμβουλίου για την καταπολέμηση της απάτης και της πλαστογραφίας όσον αφορά τα μέσα πληρωμών πλην των μετρητών(1) δεν έχει σχέση με το Corpus juris. Η πρόταση αυτή έχει ως στόχο να διασφαλίσει ότι η απάτη και η πλαστογραφία όσον αφορά τα μέσα πληρωμής πλην των μετρητών θα θεωρούνται ως ποινικά αδικήματα

σε όλα τα κράτη μέλη και θα τιμωρούνται με αποτελεσματικές, αναλογικές και αποτρεπτικές κυρώσεις. Σύμφωνα με το άρθρο 34 παράγραφος 2 στοιχείο β) (πρώην άρθρο K.6) της συνθήκης για την Ευρωπαϊκή Ένωση το Συμβούλιο μπορεί να εκδώσει αποφάσεις πλαίσια με στόχο την προσέγγιση των νομοθετικών και κανονιστικών διατάξεων των κρατών μελών, οι οποίες είναι δεσμευτικές για τα κράτη μέλη ως προς το επιδιωκόμενο αποτέλεσμα αλλά αφήνουν στην αρμοδιότητα των εθνικών αρχών την επιλογή του τύπου και των μέσων και δεν παράγουν άμεσο αποτέλεσμα. Στο πλαίσιο του τρίτου πυλώνα θα μπορούσε συνεπώς να επιτευχθεί ομοιομορφία όσον αφορά το κείμενο σε πολύ εξαιρετικές περιπτώσεις.

Οι εργασίες του Corpus juris(2) αφορούν την ποινική προστασία των οικονομικών συμφερόντων των Κοινοτήτων. Πραγματοποιήθηκαν από το Πανεπιστήμιο της Ουτρέχτης και επιδοτήθηκαν από την Επιτροπή με το ποσό των 493 000 ευρώ (εμπειρογνώμονες, οργάνωση, μετάφραση, δημοσίευση). Ένα μέρος της μελέτης παρακολούθησης του Corpus juris, η οποία περιλαμβάνει 2000 σελίδες περίπου, έχει ήδη δημοσιευθεί(3). Η Επιτροπή κρίνει ότι δικαιολογείται η συνέχιση αυτών των εργασιών και μάλιστα στο πλαίσιο της διακυβερνητικής διάσκεψης. Στόχος τους είναι η ενημέρωση της Επιτροπής σχετικά με το θέμα της ευρωπαϊκής εισαγγελικής αρχής. Ως προς το θέμα αυτό το αξιότιμο μέλος του Κοινοβουλίου παραπέμπεται στην απάντηση που έδωσε η Επιτροπή στην γραπτή ερώτηση E-2596/1999 του κ. Hannan(4), καθώς και στην ανακοίνωση της Επιτροπής της 28ης Ιουνίου 2000(5). Η Επιτροπή προετοιμάζει ένα συμπλήρωμα της ανακοίνωσής της σχετικά με τη διακυβερνητική διάσκεψη που αφορά την προστασία των οικονομικών συμφερόντων των Κοινοτήτων, την καταπολέμηση της απάτης, τη συνολική στρατηγική προσέγγιση του θέματος της ποινικής προστασίας των οικονομικών συμφερόντων της Κοινότητας και το θέμα της ευρωπαϊκής εισαγγελικής αρχής(6).

(1) COM(1999)438 τελικό.

(2) Το Corpus juris διατίθεται στο Internet στην ακόλουθη διεύθυνση: http://www.law.uu.nl/wiarda/corpus/index1.htm.

(3) Η εφαρμογή του Corpus juris στα κράτη μέλη, M. Delmas-Marty/J.A.E Vervaele, Intersentia, Utrecht, 2000.

(4) ΕΕ C 280 E της 3.10.2000, σελ. 79.

(5) COM(2000)358 τελικό.

(6) COM(2000)34 τελικό.